ไฟแนนเซียลไดเจสต์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

TTAPSL ขายเรือ
บริษัท โทรีเซนไทย เอเยนต์ซีส์ (TTA) แจ้งว่า บริษัทย่อยชื่อ ทอร์ สปิริต ชิปปิ้ง ได้ขายเรือ ทอร์ สปิริต ให้กับ Confidence Shipping Limited S.A., Nevis ในราคา 1,875,000 เหรียญสหรัฐ หรือเป็นเงินประมาณ 61,896,750 บาท 
ทั้งนี้ บริษัทได้รับกำไรทางบัญชีในการเรือครั้งนี้ประมาณ 15 ล้านบาท เมื่อพิจารณาจากมูลค่าตามบัญชีของเรือ รวมค่าใช้จ่ายต่างๆ ณ วันที่ 8 ก.พ. 2553 เป็นเงินประมาณ 40.88 ล้านบาท หลังจากขายเรือ ทอร์ สปิริต กองเรือของกลุ่มบริษัท โทรีเซน จะเหลือ 33 ลำ ขนาดระวางบรรทุกเฉลี่ย 27,712 เดตเวตตัน อายุเฉลี่ยของกองเรือ 17.88 ปี 
ด้านบริษัท พรีเชียส ชิพปิ้ง (PSL) ได้ขายเรือบรรทุกสินค้าแห้งเทกองชื่อเรือ “นิภา นารี” ให้กับบริษัทซึ่งจัดตั้งขึ้นในประเทศเนวิส ในราคา 6 ล้านเหรียญสหรัฐ หรือประมาณ 199.16 ล้านบาท ซึ่งเป็นราคาตลาดหรือสูงกว่าราคาตลาด กองเรือของบริษัทจะมีเรือจำนวน 22 ลำ ซึ่งมีขนาดระวางบรรทุกรวม 548,234 เดตเวตตัน
BBL ซื้อ IVL 4.34% 
ธนาคารกรุงเทพ (BBL) แจ้งว่า เมื่อวันที่ 5 ก.พ.ที่ผ่านมา ได้มาหุ้นบริษัท อินโดรามา เวนเจอร์ส (IVL) จำนวน 0.49% ส่งผลให้มีหุ้นทั้งหมด 4.34% ของสิทธิออกเสียงทั้งหมดของกิจการ ทั้งนี้หุ้น IVL เพิ่งเข้าซื้อขายในตลาดหลักทรัพย์แห่งประเทศไทยวันแรกเมื่อวันที่ 5 ก.พ.ที่ผ่านมา และราคาปิดที่ 10 บาท ลดลงจากราคาขายไอพีโอที่ 1.20 บาท เท่ากับ 0.20 บาท 
น.ส.กัญญวรา โศภาวชิราอิทธิ ได้มาหุ้นของบริษัท สิงห์ พาราเทค (SINGHA) เมื่อวันที่ 3 ก.พ.ที่ผ่านมา จำนวน 5.98%
บริษัท อาดามัส อินคอร์ปอเรชั่น (ADAM) ขายหุ้นบริษัท แอปโซลูท อิมแพค (AIM) จำนวน 1.25% คงเหลือ 24.65% 
 
แอ๊ดว้านซ์เพ้นท์ฯ ล้มดีลขายทรัพย์สิน
นายปรีชา ปุณณกิติเกษม ประธานกรรมการบริษัท แอ๊ดว้านซ์เพ้นท์ แอนด์ เคมิเคิล (ไทยแลนด์) เปิดเผยว่า บริษัทยกเลิกการประชุมวิสามัญผู้ถือหุ้น ครั้งที่ 1/2553 ในวันพุธที่ 17 ก.พ. 2553 เวลา 09.00 น. เพราะคณะกรรมการของบริษัทได้รับจดหมายแจ้งยกเลิกการขอซื้อสินทรัพย์ของบริษัท เนื่องจากผู้ขอซื้อไม่ได้รับการสนับสนุนสินเชื่อจากสถาบันการเงิน 
ก่อนหน้านี้คณะกรรมการอนุมัติจำหน่ายที่ดิน อาคารโรงงาน และสิ่งปลูกสร้างอื่นๆ ซึ่งเป็นที่ตั้งสำนักงานใหญ่ของบริษัท ขนาดเนื้อที่ 7 ไร่ 1 งาน 86 ตารางวา ในราคา 52 ล้านบาท ให้กับนายปรีชา หรือนิติบุคคลอื่นใดซึ่งนายปรีชาเป็นผู้กำหนด และอนุมัติให้บริษัททำสัญญาเช่ากลับสำนักงานและอาคารโรงงานกับนายปรีชา ขนาดพื้นที่ 690 ตารางเมตร ราคา 20 บาทต่อตารางเมตรต่อเดือน ซึ่งเป็นราคาที่รวมค่าบริการแล้ว เป็นระยะเวลา 3 ปี และต่อสัญญาได้อีก